Vier keer lewenslank vir Pta-ma wat verkrag(Argieffoto: Anja van der Merwe) Waarskuwing: Die berig is grafies van aard en kan sensitiewe lesers ontstel. ’n Ma van Dorandia in die noorde van Pretoria is Donderdag vier lewenslange vonnisse én ’n verdere 30 jaar tronkstraf opgelê vir die verkragting en seksuele misbruik van haar vyfjarige dogter. Die swaar straf volg nadat die 39-jarige ma skuldig gepleit het op tien aanklagte, waaronder vier van verkragting, drie aanklagte van die skep van pornografie, twee aanklagte van seksuele aanranding en een aanklag van die ontbloting van geslagsdele. Lumka Mahanjana, woordvoerder van die Nasionale Vervolgingsgesag (NVG), sê die ma was tussen Desember en Maart vanjaar in ’n verhouding met haar medebeskuldigde. In hierdie tyd het die paartjie die dogtertjie met verskeie voorwerpe verkrag. Die ma, en na bewering ook haar kêrel, het die kind ook seksueel aangerand en haar gedwing om seksuele dade op hulle uit te voer. Die ma sou ook foto’s van haar dogtertjie se geslagsdele neem en video’s maak waarin sy seksuele dade op haar kind uitoefen en dit dan aan haar kêrel stuur wanneer dié by sy eie huis was. Die ma is op 18 Maart vanjaar in hegtenis geneem nadat sy ’n ontstellende video van haar dogtertjie aan ŉ vriendin op WhatsApp gestuur het en die vriendin ’n saak by die polisie aanhangig gemaak het. Die ma het in die hof aangevoer dat sy die oortredings gepleeg het omdat sy na haar kêrel se aandag en goedkeuring gesmag het. Sy het ook aangevoer dat sy altyd tuis was aangesien sy ook na haar 15 jaar oue gestremde kind moes omsien. Die ma se regspan het die hof gevolglik gevra om van die voorgeskrewe vonnis af te wyk en haar 20 jaar tronkstraf op te lê. Hanlie du Preez, staatsaanklaer, het egter gevra vir die voorgeskrewe minimum vonnis van lewenslange tronkstraf omdat die ma in ŉ vertrouensposisie was. Die staat het aangevoer dat die ma veronderstel was om haar kind lief te hê en te beskerm, maar haar pleks daarvan uitgebuit het. Du Preez het ook daarop gewys dat verkragters in die meeste gevalle nie vreemdelinge is nie, maar dikwels diegene na aan die slagoffers. Die landdros het eindelik met die staat saamgestem en gesê ŉ swaar vonnis is die enigste gepaste straf in dié geval. Die NVG het die vonnis te midde van die veldtog van 16 dae van aktivisme teen geweld teen vroue en kinders, verwelkom. Die vrou se medebeskuldigde sal na verwagting in Februarie weer in die hof verskyn en sal moontlik dan op die aanklagte teen hom pleit.